Nõukogu otsus,

28. november 1997,

Ühenduse pädevusse kuuluvaid Euroopa Ühenduse nimel tunnustatavaid Maailma Kaubandusorganisatsiooni telekommunikatsiooni põhiteenuseid käsitlevate läbirääkimiste tulemuste kohta

(97/838/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 57, 66, 90, 99, 100, 100a ja 113 koostoimes artikli 228 lõikega 2 ja artikli 228 lõike 3 esimese lõiguga,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

nõukogu 22. detsembri 1994. aasta otsusega 94/800/EÜ [3] kiideti heaks Maailma Kaubandusorganisatsiooni asutamisleping (Marrakeši leping) ja sellega seotud kokkulepped, ministrite otsused ja deklaratsioonid, sealhulgas ministrite otsus telekommunikatsiooni põhiteenuseid käsitlevate läbirääkimiste kohta, lisa telekommunikatsiooni kohta ning lisa telekommunikatsiooni põhiteenuseid käsitlevate läbirääkimiste kohta;

telekommunikatsiooni põhiteenuste valdkonna üldkohustused, mille üle on komisjon Euroopa Ühenduse ja selle liikmesriikide nimel läbirääkimisi pidanud, on andnud rahuldava ja tasakaaluka tulemuse;

nõukogu volitas 30. aprillil 1996. aastal komisjoni Euroopa Ühenduse ja selle liikmesriikide nimel heaks kiitma telekommunikatsiooni põhiteenuseid käsitlevate läbirääkimiste toimkonna ja WTO teenuskaubanduse nõukogu otsust teenuskaubanduse üldlepingu neljanda protokolli vastuvõtmise kohta ja teenuskaubanduse nõukogu otsust telekommunikatsiooni põhiteenustega seotud kohustuste kohta;

nõukogu volitas 14. veebruaril 1997. aastal komisjoni esitama Euroopa Ühenduse ja selle liikmesriikide nimel WTOle lõpliku kohustuste loendi;

ühenduse pädevus sõlmida rahvusvahelisi lepinguid ei tulene üksnes asutamislepingus selgesõnaliselt antud pädevusest, vaid võib samuti tuleneda asutamislepingu teistest sätetest ja õigusaktidest, mille on kõnealuste sätete kohaselt vastu võtnud ühenduse institutsioonid;

kui asutamislepingu eesmärkide saavutamiseks on vastu võetud ühenduse eeskirjad, ei või liikmesriigid ühistest institutsioonidest väljaspool võtta kohustusi, mis mõjutavad neid eeskirju või muudavad nende reguleerimisala;

mõned telekommunikatsiooni põhiteenustega seotud kohustused on asutamislepingu artikli 113 kohaselt ühenduse pädevuses; lisaks sellele mõjutavad telekommunikatsiooni põhiteenuste valdkonna muud kohustused ühenduse eeskirju, mis on vastu võetud artiklite 57, 66, 90, 99, 100 ja 100a alusel ning seepärast võib neid sõlmida vaid ühendus;

asutamislepingu artikli 100 kasutamine käesoleva otsuse õigusliku alusena on samuti põhjendatud asjaoluga, et eespool nimetatud telekommunikatsiooni põhiteenustega seotud kohustused mõjutavad tõenäoliselt nõukogu 23. juuli 1990. aasta direktiivi 90/434/EMÜ eri liikmesriikide äriühingute ühinemise, jaotumise, eraldumise ja osade või aktsiate asendamise puhul rakendatava ühise maksustamissüsteemi kohta [4] ning nõukogu 23. juuli 1990. aasta direktiivi 90/435/EMÜ eri liikmesriikide emaettevõtjate ja tütarettevõtjate suhtes kohaldatava ühise maksustamissüsteemi kohta, [5] mis põhinevad asutamislepingu artiklil 100;

Maailma Kaubandusorganisatsiooni asutamisleping ja teenuskaubanduse üldlepingu protokollid ei võimalda oma olemuselt neile ühenduse või liikmesriikide kohtutes otseselt tugineda,

ON VASTU VÕTNUD JÄRGMISE OTSUSE:

Ainus artikkel

1. Euroopa Ühendus kiidab heaks teenuskaubanduse üldlepingu neljanda protokolli telekommunikatsiooni põhiteenuste kohta ühenduse pädevusse kuuluvas osas.

2. Käesolevale otsusele on lisatud neljanda protokolli tekst ja järgmised dokumendid:

- ühenduse ja liikmesriikide erikohustuste loend, mis on osa WTOs 15. veebruaril 1997. aastal kinnitatud kohustuste tervikust,

- teenuskaubanduse nõukogu otsus telekommunikatsiooni põhiteenustega seotud kohustuste kohta ja

- teenuskaubanduse nõukogu telekommunikatsiooni põhiteenuste toimkonna 15. veebruari 1997. aasta aruanne.

3. Nõukogu eesistuja on volitatud määrama isiku või isikud, kellel on õigus ühenduse pädevusse kuuluvas osas alla kirjutada ühenduse suhtes siduvale teenuskaubanduse üldlepingu neljandale protokollile.

Brüssel, 28. november 1997

Nõukogu nimel

eesistuja

G. Wohlfart

[1] EÜT C 267, 3.9.1997, lk 80.

[2] EÜT C 339, 10.11.1997.

[3] EÜT L 336, 23.12.1994, lk 1.

[4] EÜT L 225, 20.8.1990, lk 1.

[5] EÜT L 225, 20.8.1990, lk 6.

--------------------------------------------------